अल्पसंख्यक कार्य मंत्रालय
उत्तर प्रदेश के आगरा में आज से "कला की प्रशंसा" और "कौशल का वैभव" के प्रभावी अभियान, हुनर हाट के 41वें संस्करण का आयोजन किया जा रहा है
केंद्रीय अल्पसंख्यक मामलों के मंत्री श्री मुख्तार अब्बास नकवी, केंद्रीय कानून और न्याय राज्य मंत्री प्रो. एस. पी. सिंह बघेल और उत्तर प्रदेश के उपमुख्यमंत्री श्री ब्रजेश पाठक कल इस “हुनर हाट”, “कौशल कुबेर का कुंभ” का औपचारिक उद्घाटन करेंगे
उत्तर प्रदेश के आगरा में आज 18 मई से 29 मई, 2022 तक चलने वाले "कला की प्रशंसा" और "कौशल का वैभव" का एक प्रभावी अभियान, हुनर हाट का 41वां संस्करण आयोजित किया जा रहा है।
आगरा में ताजगंज के शिल्पग्राम में आयोजित इस 12 दिवसीय "हुनर हाट" में देश के 32 राज्यों और केंद्र शासित प्रदेशों के 800 से अधिक कारीगर तथा शिल्पकार भाग ले रहे हैं।
केंद्रीय अल्पसंख्यक मामलों के मंत्री श्री मुख्तार अब्बास नकवी, केंद्रीय कानून एवं न्याय राज्य मंत्री प्रो. एस. पी. सिंह बघेल, उत्तर प्रदेश के उपमुख्यमंत्री श्री ब्रजेश पाठक और उत्तर प्रदेश के अन्य वरिष्ठ मंत्री, सांसद, विधायक 19 मई, 2002 को इस “हुनर हाट” "कौशल कुबेर का कुंभ" का औपचारिक उद्घाटन करेंगे।
केंद्रीय मंत्री श्री नकवी ने इस हुनर हाट के औपचारिक उद्घाटन से पहले कारीगरों और शिल्पकारों के स्टालों का दौरा करने के बाद आज कहा कि "हुनर हाट" एक तरफ जहां प्रधानमंत्री श्री नरेन्द्र मोदी के "वोकल फॉर लोकल" और "आत्मनिर्भर भारत" के आह्वान को मजबूत करने के लिए एक "विश्वसनीय और उत्कृष्ट" मंच बन गया है, वहीं दूसरी ओर यह देश की कला और शिल्प की सदियों पुरानी समृद्ध विरासत के "संरक्षण, सुरक्षा और संवर्धन" में महत्वपूर्ण भूमिका निभा रहा है।
श्री नकवी ने कहा कि “हुनर हाट” ने जाति, समुदाय, क्षेत्र और धर्म की बाधाओं को दूर करते हुए पिछले 6 वर्षों में समाज के सभी वर्गों के लगभग 10 लाख 50 हजार कारीगरों और शिल्पकारों को रोजगार तथा स्वरोजगार के अवसर प्रदान किए हैं। 50 प्रतिशत से अधिक लाभार्थी सभी वर्गों की महिला कारीगर हैं।
श्री नक़वी ने बताया कि “हुनर हाट” भारत सरकार के वाणिज्य मंत्रालय के वर्चुअल और ऑनलाइन प्लेटफॉर्म http://hunarhaat.org तथा गवर्नमेंट-ई-मार्केटप्लेस  पोर्टल पर भी उपलब्ध है। देश-विदेश के लोग “हुनर हाट” उत्पादों को डिजिटल और ऑनलाइन भी खरीद सकते हैं। उन्होंने बताया कि कारीगरों और शिल्पकारों को बड़े पैमाने पर ऑनलाइन ऑर्डर मिल रहे हैं।
"हुनरहाट" में मिट्टी के बर्तनों से लेकर लकड़ी और चंदन से निर्मित सामान, मिट्टी के काम से लेकर कांच का काम, पीतल से लेकर लोहे का सामान, हथकरघा से लेकर हस्तशिल्प और अन्य उत्पादों के शानदार हस्तनिर्मित उत्पाद उपलब्ध हैं। हाट में आने वाले लोग "मेरा गांव, मेरा देश"  में देश के विभिन्न क्षेत्रों के पारंपरिक खाद्य पदार्थों का भी आनंद लेंगे। "विश्वकर्मा वाटिका", पारंपरिक सर्कस, लेजर शो, प्रसिद्ध और उभरते कलाकारों के शानदार संगीत और सांस्कृतिक कार्यक्रम, सेल्फी पॉइंट आदि इस "हुनर हाट" के प्रमुख आकर्षण हैं।
आगरा "हुनर हाट" में आगंतुक हर शाम संगीत और सांस्कृतिक कार्यक्रमों का आनंद लेंगे। शैलेंद्र सिंह, पंकज उधास, दलेर मेहदी, अल्ताफ राजा, तलत अजीज, मोहित चौहान, रूप कुमार राठौर और सोनाली राठौर, भूमि त्रिवेदी, पूर्णिमा श्रेष्ठ, राजू श्रीवास्तव, निजामी बंधु, प्रतिभा सिंह बघेल, दिलबाग सिंह, नेहा खान, मोहित खन्ना, रेखा राज, पी. गणेश, बेला सुलेखा, अंकिता पाठक, जॉली मुखर्जी, अदिति खंडेगल, हेमा सरदेसाई, भूपिंदर सिंह भूप्पी, अनिल भट्ट, हम्सिका अय्यर, प्रिया मलिक, दिलबाग सिंह, रितेश मिश्रा, भूमिका मलिक, आशु बजाज, विवेक मिश्रा, राहुल जोशी, सुप्रिया जोशी जैसे प्रसिद्ध कलाकार विभिन्न संगीत, सांस्कृतिक, पारंपरिक कार्यक्रमों, नृत्य कार्यक्रमों, हास्य प्रदर्शन आदि से दर्शकों को मंत्रमुग्ध करेंगे।
हूनर हाट के औपचारिक उद्घाटन में उत्तर प्रदेश में योगी सरकार के मंत्री श्री योगेंद्र उपाध्याय, श्रीमती बेबी रानी मौर्य और श्री धर्मवीर प्रजापति, राज्यसभा सांसद श्री हरद्वार दुबे, लोकसभा सांसद श्री राजकुमार चाहर, आगरा के मेयर श्री नवीन जैन, आगरा कैंट से विधायक डॉ. जी. एस. धर्मेश, आगरा उत्तर से विधायक श्री पुरुषोत्तम खंडेलवाल, बाह से विधायक श्रीमती रानी पक्षालिका सिंह, एत्मादपुर से विधायक डॉ. धर्मपाल सिंह, फतेहाबाद से विधायक श्री छोटे लाल वर्मा, फतेहपुर सीकरी से विधायक श्री बाबूलाल चौधरी, खेरागढ़ से विधायक श्री भगवान सिंह, एमएलसी डॉ. आकाश अग्रवाल और विजय शिवहरे, भाजपा जिलाध्यक्ष श्री गिरराज सिंह कुशवाह, महानगर अध्यक्ष श्री भानु महाजन, उत्तर प्रदेश अनुसूचित जाति/अनुसूचित जनजाति आयोग के अध्यक्ष डॉ. रामबाबू हरित, उत्तर प्रदेश अल्पसंख्यक आयोग के अध्यक्ष श्री अशफाक सैफी और अन्य गणमान्य व्यक्ति उपस्थित रहेंगे।